
1. ÎNTĂRIREA ROLULUI SOCIETĂŢII CIVILE

1. Interacţiunea dintre societatea civilă şi organismele guvernamentale

 

Acţiunea societăţii civile este decisivă, indiferent de modul de guvernare. Ea condiţionează vitalitatea democratică şi economică, ea adăposteşte impulsurile de rezistenţă din care se nasc elanurile democratice. Modelul ideal al vieţii în comun este o triadă echilibrată formată din stat, piaţă şi societatea civilă.

Conceptul de societate civilă presupune o abordare dinamică, nu numai considerarea ansamblului organizaţiilor care o alcătuiesc, ci şi a interacţiunii dintre ele. Un actor al societăţii civile are o reprezentare a spaţiului său de referinţă sugerat direct de practica sa.

Acordarea rolului cuvenit societăţii civile presupune în primul rând integrarea, valorizarea şi gestionarea mecanismelor de interacţiune.

Dintre problemele care pot apărea, pot fi menţionate:

− dificultatea integrării unor actori ai societăţii civile în anumite instanţe de decizie şi grupuri de reflecţie;

− dificultatea unor actori ai societăţii civile de a adera la logici de acţiune publică care le rămân străine - sectorul public acţionează în general într-o logică de redistribuire şi echitate, sectorul privat este ataşat logicii rentabilităţii.

Actorii societăţii civile trebuie stimulaţi să ia parte la ansamblul vieţii economice, sociale şi politice, să promoveze metode dinamice de lucru, creative, care să evalueze periodic progresele înregistrate. Societatea civilă trebuie pusă în situaţie de analiză de propuneri şi apoi de arbitraj pe întreaga durată a desfăşurării fiecărui proces individual de intervenţie în desfăşurarea unei acţiuni.

Interacţiunea între societatea civilă şi organizaţiile guvernamentale se desfăşoară în ambele sensuri. Rolurile şi activităţile diferitelor organizaţii ale societăţii civile pot varia considerabil, putând fi menţionate:

− reprezentarea intereselor unor grupuri specifice în relaţia cu guvernele sau cu alte sectoare ale societăţii;

− mobilizarea actorilor sociali în vederea creşterii gradului de conştientizare şi sporirii impactului acţiunilor lor;

− monitorizarea performanţelor acţiunilor publice;

− dezvoltarea acţiuni sociale pentru sporirea bunăstării generale.

În cercetarea societăţii civile sunt urmărite tocmai legăturile existente între societatea civilă şi diferite forme de guvernare. Contribuţia societăţii civile la o bună guvernare poate fi concentrată în jurul a patru teme de interes:

- politici publice şi factori de decizie;

− îmbunătăţirea performanţei în guvernare;

− transparenţă şi informare;

− justiţie socială şi supremaţia legii.

În contextul cercetării societăţii civile, dintre întrebările semnificative, pot fi menţionate: 

− În ce condiţii socio-economice şi politice poate fi eficientă mobilizarea în influenţarea politicilor publice?

− Ce fel de strategii sunt mai eficiente în determinarea unui nivel înalt de angajare civică?

− Ce fel de instituţii determină o participare politică mai ridicată?

− În ce măsură pot politicile publice şi alocarea de resurse să ajute grupurile defavorizate?

În ceea ce priveşte informarea, pot fi analizate următoarele aspecte:

− tipul de informaţie şi mijloacele de răspândire a ei urmărit de organizaţiile civile, pentru o mai mare transparenţă şi responsabilitate;

− eficienţa controlului public asupra întăririi angajamentului guvernamental pentru o mai bună implementare a legislaţiei şi a programelor în domeniu.

Calitatea şi eficienţa serviciilor publice sunt esenţiale pentru o bună guvernare. Organizaţiile societăţii civile pot contribui în acest sens, colaborând direct cu guvernele în asigurarea unor servicii publice de calitate, într-o varietate de domenii.

Dezvoltarea unor relaţii responsabile cu societatea civilă este menită să exploateze la maximum potenţialul de capital social existent.

Parteneriate stat-societate eficiente se realizează în contextul unor relaţii instituţionale bine definite. Printre aspectele relevante, pot fi menţionate:

- natura mediului politic şi implicarea statului în relaţia cu societatea civilă - respectiv prin neintervenţie sau, dimpotrivă, prin promovarea relaţiilor şi introducerea unor reglementări;

− eficienţa diferitelor tipuri de schimbări la nivel instituţional menite să sprijine complementaritatea;

− tipurile de conducere şi formele de angajament în rândul autorităţilor publice şi organizaţiilor societăţii civile care pot contribui la sporirea încrederii reciproce şi favoriza parteneriatul;

− contribuţia relaţiilor de cooperare între părţi la îmbunătăţirea calităţii serviciilor publice.

În domeniul justiţiei sociale şi respectării supremaţiei legii, pot fi subliniate două dimensiuni principale:

− rolul organizaţiilor specializate în drepturile omului în supravegherea implementării legilor şi promovarea unor noi iniţiative legislative şi a reformelor instituţionale care să îmbunătăţească funcţionarea şi responsabilitatea organelor statului;

− rolul protector al societăţii civile în legătură cu respectarea drepturilor fundamentale.

Trebuie avute în vedere câteva elemente contextuale atunci când se analizează modul în care organizaţiile societăţii civile operează:

− democratizarea: extinderea acesteia a adus schimbări în mediul politic şi instituţional în care operează organizaţiile societăţii civile;

− reforma structurilor politice: democratizarea a antrenat adesea reforma structurilor politice existente sau chiar apariţia unor noi structuri democratice;

− liberalizarea economică: aceasta are câteva consecinţe contradictorii pentru societatea civilă, dacă se are în vedere relaţia stat-piaţă-societate civilă-sisteme de asigurare a bunăstării sociale;

− globalizarea: procesul globalizării a avut un impact apreciat de către analişti uneori drept "ambiguu" asupra organizaţiilor societăţii civile; pe de o parte presiunea exercitată de pieţele globale, pe de altă parte, globalizarea - mai ales în termeni de fluxuri informaţionale mai rapide - a accentuat conturarea unor "comunităţi transnaţionale" şi a unei societăţi civile globale incipiente.

Mutaţiile importante ale raporturilor între populaţii, state, administraţie şi autorităţi locale sunt legate, în mare măsură, de afirmarea societăţii civile cu diversele sale organizaţii.

Pentru mai buna structurare a procesului local de dezvoltare, devine indispensabilă recurgerea la soluţii alternative care se bazează pe iniţiative populare şi le articulează dispozitivelor instituţionale. Acţionând încă de la bază, se urmăreşte consolidarea unui pol eficient care să poată influenţa instanţele de decizie, ceea ce presupune consolidarea capacităţilor lor de negociere şi de dialog.

Un prim pas în întărirea rolului societăţii civile se bazează pe o mai bună înţelegere şi schimb de experienţă în privinţa dinamicii şi mecanismelor iniţiativelor locale. Această activitate are drept scop punerea în valoare a unei mai bune considerări a potenţialului economic în elaborarea şi punerea în aplicare a strategiilor de dezvoltare.

A doua etapă presupune identificarea factorilor care să favorizeze o dezvoltare "durabilă şi participativă" şi consolidarea capacităţilor acestora.

Obiectivul este stimularea apariţiei organizaţiilor şi a unor lideri capabili să conceapă şi să susţină proiecte durabile, dar şi să negocieze şi să angajeze un dialog cu autorităţile publice locale. Trebuie acţionat pentru îmbunătăţirea metodelor, indicatorilor şi instrumentelor de intervenţie şi comunicare.

 

2. Autonomia societăţii civile - cheie a guvernării europene

 

Legile privind asocierea datează, în majoritatea statelor Uniunii, de la începutul secolului al XX-lea, dar perfecţionarea legislaţiei a permis formarea unui ţesut social organizat în jurul unor interese comune. La începutul anilor '80, mişcarea asociativă a luat amploare, organizându-se pe baze noi şi dotându-se cu structuri solide. În statele UE s-a înregistrat o dezvoltare considerabilă a activităţilor puse în practică de organizaţii neguvernamentale, în special în domeniul umanitar şi al cooperării pentru dezvoltare.

Domeniul umanitar, cel al cooperării şi cel al respectării drepturilor omului stau la baza procesului de reînnoire a societăţii civile.

Reforma profundă a Uniunii Europene presupune întărirea rolului societăţii civile europene şi, în consecinţă, o reorganizare a structurii politice a UE. Până în prezent, structurile Uniunii au reprodus structurile politice ale statelor membre, în special în ceea ce priveşte raportul între cetăţean şi autorităţile publice.

Organizaţiile societăţii civile se găsesc la un punct decisiv în dezvoltarea lor, în special în cadrul UE. Este necesară o definire clară a statutului lor şi a realei lor autonomii întrucât, fără acestea, rolul lor de element critic şi de promotor al dezbaterii publice ar fi doar un deziderat.

Analiştii consideră că în prezent, în noul spaţiu public, la puterile executivă, legislativă şi judecătorească pot fi adăugate mijloacele de informare în masă şi organizaţiile societăţii civile. Aceştia apreciază că politicul va trebui să edifice împreună cu elementul civil un nou spaţiu pe care îl numesc "postpolitic". Această abordare impune tocmai "întărirea culturii consultării şi dialogului".

Organizaţiile societăţii civile nu îşi vor putea îndeplini misiunea fără a fi cu adevărat independente de autorităţile publice. Acest lucru nu poate fi deocamdată realizat întrucât, depinzând de resursele alocate de autorităţile publice, organizaţiile societăţii civile trebuie să se alinieze priorităţilor autorităţilor publice.

Independenţa economică a acestor organizaţii nu va putea fi asigurată decât printr-o finanţare independentă, adică direct din partea cetăţeanului. Un asemenea tip de finanţare presupune măsuri fiscale stimulative.

ONG-urile joacă peste tot în lume un rol major în promovarea drepturilor individuale şi în dezvoltare, în asemenea măsură încât comunitatea internaţiională, nu numai europeană, ar fi de neconceput în absenţa lor.

Societatea informaţională deschide un nou spaţiu de dezbatere publică care lărgeşte sfera de dezbatere. Tehnologia informaţiei şi comunicării poate duce cu gândul la o viitoare democraţie electronică.

2. ACŢIUNI ÎNTREPRINSE LA NIVEL EUROPEAN

 

Comisia Europeană aderă la principiul gestionării deschise a afacerilor publice. Consultarea din vreme a tuturor celor interesaţi devine din ce în ce mai mult o practică a Comisiei Europene, care constă în stimularea unei largi dezbateri, mai ales înaintea propunerii unor măsuri legislative în vederea îmbunătăţirii concepţiei acţiunilor şi sporirii eficienţei lor.

Pentru a fi utile ambelor părţi, dialogul şi consultarea necesită o bună planificare şi o reală angajare a părţilor, pe durata întregului proces. De aceea, Comisia Europeană urmăreşte stabilirea unui ansamblu de principii pentru o mai bună structurare a dialogului cu organizaţiile societăţii civile şi pentru a-l face mai transparent.

În ianuarie 2000, Comisia Europeană a aprobat documentul intitulat "Comisia Europeană şi organizaţiile neguvernamentale: întărirea parteneriatului". Documentul vizează un dublu obiectiv: 

− să ofere o viziune de ansamblu a legăturilor dintre Comisia Europeană şi ONG-uri, precum şi dezbaterea unor probleme de interes;

− indicarea măsurilor necesare pentru ameliorarea şi întărirea relaţiilor între Comisia Europeană şi ONG-uri.

Documentul sugerează mijloacele care permit asigurarea unui cadru mai coerent la nivelul Comisiei Europene în vederea cooperării.

Noile acţiuni preconizate se referă la:

− elaborarea unei serii de recomandări care să permită evidenţierea celor mai bune practici în materie de consultare;

− întocmirea unei liste a comitetelor şi grupurilor de lucru care participă la consultări oficiale sau structurate, cuprinzând şi informaţii asupra organizaţiilor societăţii civile care aparţin acestor structuri - de exemplu, cu privire la statutul lor juridic, la obiective, la principalele surse de finanţare.

Schimburile implicate antrenează actori care sunt deopotrivă "motoarele" schimbării, dar şi principalii ei beneficiari.

Se pune, în mod firesc, întrebarea: ce fel de Uniune îşi doresc cetăţenii Europei? Convenţia asupra viitorului Europei a trecut la receptarea mesajelor societăţii civile care şi-a prezentat exigenţele fundamentale pentru o Uniune mai "transparentă", mai "eficientă" şi care să-şi afirme valorile într-o veritabilă "ordine constituţională europeană".

Conferinţa privind "Rolul societăţii civile în guvernarea europeană" a avut loc în noiembrie 2001 la iniţiativa şi sub egida Comitetului Economic şi Social. Această conferinţă s-a înscris în cadrul dezbaterilor privind reforma modurilor de guvernare şi viitorul UE, reunind mai mult de 250 de participanţi, majoritatea reprezentanţi ai societăţii civile organizate la nivel european şi a numeroase organizaţii ale societăţii civile din statele candidate.

În cadrul Conferinţei s-a insistat asupra motivelor care pledează în favoarea transpunerii în practică a noi forme de guvernare europeană, evocându-se problema "deficitului democratic", percepţia conform căreia integrarea europeană este mai mult problema experţilor.

S-au subliniat incertitudinile economice, sociale şi politice care se manifestă în Europa şi care evidenţiază şi mai mult rolul şi importanţa Comitetului, dar şi a ansamblului instituţiilor europene. Comitetul Economic şi Social îndeplineşte rol de observator activ în cadrul Convenţiei asupra viitorului Europei. Cu ocazia Conferinţei s-a urmărit deschiderea unei căi spre noi forme de participare democratică a cetăţenilor la construcţia europeană. S-a apreciat că societatea civilă are un rol deosebit în conturarea unui veritabil proiect european care să convingă cetăţenii asupra faptului că prin construcţia europeană se înţelege altceva decât un simplu "ajutor regional în sensul mondializării".

Conferinţa a fost urmată de o masă rotundă în care s-au evidenţiat luări de poziţie şi ample dezbateri animate. S-au abordat teme fundamentale cum ar fi: necesitatea aprofundării mai multor concepte-cheie precum "societatea civilă organizată", "dialogul civil" în raport cu "dialogul social", clarificarea responsabilităţilor şi rolurilor instituţiilor în cadrul guvernării europene. S-au subliniat şi problemele ridicate de evaluarea reprezentativităţii unui mare număr de organizaţii ale societăţii civile, necesitatea de a continua pe linia Cărţii Albe privind Guvernarea europeană şi de a aprofunda Carta drepturilor fundamentale. A fost luat în considerare acquis-ul societăţii civile în statale candidate, în termeni de structurare şi de organizare, de care trebuie ţinut cont în procesul de extindere.

Concluziile Conferinţei din noiembrie 2001 sunt rezultatul activităţii celor trei grupuri de lucru.

Grupul 1 s-a ocupat de coresponsabilitatea actorilor din societatea civilă organizată

− responsabilitatea elaborării legislaţiei trebuie să fie în principal, în cadrul democraţiei reprezentative, în sarcina instituţiilor; autorităţilor legislative şi de reglementare le revine îndatorirea de a concilia interesul general cu interesele diferitelor organizaţii ale societăţii civile şi de a veghea la respectarea lor;

− integrarea societăţii civile organizate în procesul legislativ, în general, este esenţială întrucât răspunde unei exigenţe de deschidere şi de transparenţă, permiţând o mai bună şi rapidă integrare a evoluţiilor societăţii, îmbunătăţind astfel calitatea legislaţiei.

Trebuie stabilit la nivel comunitar un cadru de reglementare cuprinzător. Organizaţiile societăţii civile trebuie, pe de altă parte, să fie conştiente că autoreglementarea şi coreglementarea ţin de parteneriat, ceea ce implică că aceste organizaţii sunt chemate să-şi asume o serie de responsabilităţi care le impun să acţioneze în sensul interesului general.

Grupul 2 s-a concentrat pe reprezentativitatea organizaţiilor societăţii civile.

Comitetul Economic şi Social reprezintă cadrul cel mai adecvat pentru canalizarea participării societăţii civile organizate spre procesul decizional comunitar. Dezvoltarea acestei funcţii a Comitetului implică îmbunătăţirea procedurilor de consultare şi, în particular, determinarea factorilor implicaţi şi identificarea subiecţilor reprezentativi, ţinând cont de criteriile menţionate de Comitet în avizul din 25 aprilie 2001 cu privire la Guvernarea europeană.

Criteriile de reprezentativitate trebuie să fie obiective şi verificabile, iar aplicarea lor trebuie să se facă în mod flexibil astfel încât să se poată concilia drepturile de participare deja operante, cu cele care aspiră să dobândească acelaşi statut.

Comitetul, se subliniază în concluziile Grupului de lucru, va trebui să joace un rol esenţial în calitate de catalizator al dezbaterii asupra reprezentativităţii actorilor societăţii civile şi asupra procesului de consultare.

Grupul 3 s-a focalizat pe dialogul civil - obiective, modalităţi, structuri şi participanţi.

Dialogul civil reprezintă un proces prin intermediul căruia grupurile din societatea civilă care se consideră insuficient reprezentate au posibilitatea să se exprime. Este motivul pentru care această formă de dialog este chemată să completeze celelalte forme de reprezentare, cum ar fi reprezentarea parlamentară sau dialogul social care nu pot, singure, să reprezinte totalitatea aspectelor vieţii sociale. Dialogul civil nu trebuie să fie perceput ca un instrument de delegitimare a statului, ci ca o parte integrantă a funcţionării sale democratice.

Dialogul civil trebuie să fie conceput ca o formă de participare a societăţii civile organizate la procesul formării opiniilor şi luării deciziilor, cu respectarea subsidiarităţii funcţionale - aşa cum este prevăzut în Cartea Albă privind Guvernarea europeană - şi nu ca un simplu proces de consultare. Dialogul civil nu trebuie să se substituie dialogul social sau să îi facă concurenţă.

Comitetul Economic şi Social nu are şi nu aspiră la monopolul asupra dialogului civil, dar constituie un spaţiu care îi conferă acestui dialog un cadru instituţional.

În cadrul Conferinţei s-a subliniat importanţa Comitetelor Economice şi Sociale naţionale şi contribuţia pe care o pot aduce la dezbaterile asupra viitorului Europei şi dezvoltării unei societăţi europene mai participative.

Şefii de stat şi de guvern au exprimat, în decembrie 2001, cu ocazia Consiliului European de la Laeken, dorinţa de "a extinde dezbaterea şi de a coopta ansamblul cetăţenilor".

S-a hotărât convocarea unei Convenţii asupra viitorului Europei pentru a pune bazele unui nou cadru constituţional. Aceasta a fost considerată o dublă "revoluţie".

În primul rând Convenţia însăşi, prin alcătuirea sa, marchează sfârşitul metodelor precedente, când reformele tratatelor se negociau în conferinţe interguvernamentale discrete, dacă nu chiar secrete, exclusiv între diplomaţi.

Acum, Convenţia însărcinată să pregătească reformele este publică şi deschisă parlamentarilor naţionali şi europeni. Desigur, lucrările sale vor fi mereu urmate de o conferinţă interguvernamentală în care hotărârile finale vor fi luate de guverne, dar acestora le va fi mai greu să ignore ideile exprimate în Convenţie. Aceasta a început - şi aceasta este a doua revoluţie - să recepteze semnalele provenite de la societatea civilă.

Contrastul este frapant dacă se compară dorinţele cetăţenilor cu anumite prevederi ale Tratatului de la Nisa (decembrie 2000) unde cei 15 s-au înţeles numai asupra unor reforme "modeste", după cum subliniază analiştii; totuşi, aceste reforme erau apreciate ca indispensabile în perspectiva extinderii. Nici utopici, dar nici resemnaţi, reprezentanţii societăţii civile au formulat câteva exigenţe fundamentale, împărtăşite pe larg de Parlamentul European.

Asociaţia ISUPE (Iniţiativa pentru servicii de utilitate publică) grupează principalele servicii europene de interes economic general (SIEG).

În martie 2002 a avut loc la Bruxelles întrunirea Forumului societăţii civile, dezbătându-se tema "Către o promovare a serviciilor de interes economic general pe plan european". ISUPE îşi manifestă dorinţa de a se exprima în cadrul acestui Forum pentru a putea apăra recunoaşterea SIEG la nivelul UE. ISUPE propune reconsiderarea rolului SIEG în cadrul Uniunii, estimează ca utilă integrarea Cartei drepturilor fundamentale a UE în cadrul Tratatelor în vigoare, apreciind totodată că întărirea rolului SIEG pe plan european va contribui la consolidarea cetăţeniei europene prin accentuarea adeziunii cetăţenilor la construcţia comunitară. ISUPE îşi manifestă disponibilitatea de a participa la viitoarele lucrări ale Forumului societăţii civile, pentru a contribui la dezbaterea lansată în legătură cu modelul social european.

Mai mult de 400 de organizaţii neguvernamentale, reprezentând zeci de milioane de cetăţeni şi zone de interes - dintre cele mai variate - au participat până în vara anului 2002 la lucrările Convenţiei, propunând texte sau luând parte la reuniuni de dialog organizate de Comitetul Economic şi Social. Au fost înfiinţate opt grupuri de contact pentru canalizarea dezbaterii pe anumite teme, iar lucrările vor continua pe toată durata Convenţiei.

Reprezentativitatea acestor organizaţii a fost pusă în discuţie cu prilejul sesiunii plenare din iunie 2002, sesiune deschisă societăţii civile. Preşedinţia Convenţiei a subliniat faptul că Forumul societăţii civile este accesibil tuturor ONG-urilor de talie europeană şi că în statele membre ale Uniunii au loc dezbateri la care sunt invitate toate organizaţiile de nivel naţional.

Reprezentanţii societăţii civile revendică o Uniune mai eficientă, mai "vizibilă" şi mai transparentă. Complexitatea mecanismelor de decizie nu permite întotdeauna să se identifice adevăraţii responsabili, nici să se exercite un veritabil control democratic. Extinderea codeciziei ar permite Parlamentului European să joace un rol legislativ mai accentuat.

În privinţa domeniului de competenţă a Uniunii, mulţi ar dori să o vadă jucând un rol politic mai eficient în relaţiile internaţionale, atât în domeniul diplomatic, cât şi în ceea ce priveşte gestionarea în comun a provocărilor colective cum ar fi infracţionalitatea transfrontalieră, fluxurile migratoare, protecţia mediului sau consecinţele mondializării.

Analiştii apreciază că Europa nu reprezintă numai o problemă de "mecanică instituţională" sau de politici comune. Mulţi reprezentanţi ai societăţii civile îşi doresc ca Uniunea să acţioneze mai energic în afirmarea valorilor fondatoare, integrând în viitorul Tratat Carta drepturilor fundamentale - redactată în anul 2000 -, cu respectarea sensibilităţilor naţionale, mai ales în ceea ce priveşte probleme deosebit de sensibile. În felul acesta, cetăţenii europeni pot să se identifice mai mult cu o comunitate de valori, iar viitorul Tratat ar constitui un veritabil cadru constituţional, aşa cum mulţi cetăţeni o doresc.

Întrebarea pe care şi-o pun mulţi observatori ai scenei politice este dacă drumul conduce spre un veritabil "stat european". Răspunsul lor este că o asemenea concluzie ar fi inexactă. Mulţi membri ai Convenţiei şi reprezentanţi ai societăţii civile sunt de acord asupra unui aspect: subsidiaritatea. Termenul se referă la luarea deciziilor la un nivel cât mai apropiat de cetăţean, adică la un nivel mai uşor controlabil şi mai adaptat diversităţii de situaţii naţionale sau locale.

Europei îi revine sarcina stabilirii liniilor directoare comune în probleme care privesc interesul comun şi să acţioneze în domeniile unde este mai bine pregătită decât statele individuale. Statelor individuale le revine misiunea de a adopta aceste directive şi de a le pune în practică. Se pune problema mai bunei organizări a respectivelor responsabilităţi şi nu de deposedarea regiunilor de prerogativele pe care le au, precum şi problema respectării principiului complementarităţii.

 

 

 

1. Afirmarea tineretului european

 

Cu prilejul deschiderii, pe 10 iulie 2002, a lucrărilor "Convenţiei tinerilor", Valéry Giscard D'Estaing, preşedintele Convenţiei asupra viitorului Europei a făcut referire la schimbarea accentului în preocupările tinerilor europeni, ca urmare a modificării peisajului social-politic. Timp de trei zile, 210 tineri cu vârste cuprinse între 18 şi 25 de ani, veniţi din 28 de ţări au imprimat un nou dinamism dezbaterii asupra viitorului Europei. În cadrul lucrărilor s-a subliniat complexitatea procesului de integrare dar, în acelaşi timp, faptul că nu este suficient să se înainteze pe calea integrării, ci că această înaintare trebuie să se caracterizeze printr-un dinamism accentuat. Tinerii au insistat pe necesitatea ca politica externă, cea privind imigrarea şi azilul să fie realmente politici comune. 

În afara îmbunătăţirii mecanismelor instituţionale, tinerii europeni îşi doresc şi politici mai generoase. Solidaritatea între europeni şi în cea cu restul lumii necesită o acţiune politică mai energică. Accentul în luările de cuvânt ale tinerilor s-a pus şi pe asigurarea bogăţiei universului spiritual al continentului prin protejarea multiculturalităţii. Uniunea trebuie să-şi întărească cooperarea în vederea dezvoltării şi să vegheze la protejarea durabilă a mediului.

Convenţia a hotărât să facă din consultarea tinerilor o constantă în vederea exploatării la maximum a potenţialului creator şi a bagajului de idei novatoare ale tinerilor.

Comisia Europeană organizează reuniuni periodice şi structurate atât pe teme generale, cât şi pe marginea unor subiecte specifice cu un mare număr de instituţii şi organizaţii. Aceste reuniuni grupează Parlamentul European, Comitetul Economic şi Social, organisme internaţionale - cum ar fi Banca Mondială, Organizaţia Mondială a Sănătăţii, reprezentanţii mediului academic şi ai sindicatelor, organizaţii patronale, inclusiv IMM-urile şi ONG-uri care se consacră unor domenii foarte variate cum ar fi: protecţia mediului, a consumatorilor, organizaţii de ajutor umanitar, de voluntariat, etc.

Comisia Europeană este conştientă de preocupările cetăţenilor şi de problemele ridicate în faţa lor şi a ONG-urilor de multe dintre efectele mondializării.

Se preconizează organizarea la intervale regulate a unor reuniuni pe "grupuri tematice", adică a unor reuniuni pe teme specifice. Un grup de contact informal contribuie la asigurarea legăturii între diferitele informaţii şi veghează la instaurarea unei anumite coordonări în funcţionarea grupurilor tematice.

Pot fi distinse două tipuri de reuniuni:

− cele ale grupurilor tematice, organizate la intervale regulate şi pentru o durată determinată; 

− cele care dezbat teme din domeniul de specializare - reuniuni generale la care ia parte un mare număr de reprezentanţi ai societăţii civile.

 

2. Consultarea societăţii civile

 

Documentului de dezbatere prezentat de Comisia Europeană, intitulat "Comisia Europeană şi organizaţiile neguvernamentale: întărirea parteneriatului" - aprobat în ianuarie 2000 - i-a urmat răspunsul Serviciului European pentru Acţiune Cetăţenească (SEAC), intitulat "Ascultarea societăţii civile: care este relaţia existentă între Comisia Europeană şi ONG-uri?", alături de alte contribuţii importante la dezbaterea privind societatea civilă.

A doua versiune a răspunsului din octombrie 2001, ia în considerare prevederile Cărţii Albe privind Guvernarea europeană şi raportul grupului de lucru "Consultarea şi participarea societăţii civile". Raportul grupului de lucru menţionat nu constituie o reflexie a poziţiei oficiale a Comisiei Europene.

Prin tot ceea ce întreprinde, Comisia Europeană nu trebuie să dea senzaţia că prin consultări se urmăreşte doar validarea hotărârilor care ar fi fost deja luate.

Răspunsul urmăreşte expunerea principiilor care trebuie să stea la baza relaţiei dintre Comisia Europeană şi ONG-uri şi măsurile care trebuie întreprinse concret pentru ca aceste relaţii să se dezvolte în avantajul tuturor părţilor. Serviciul European de Acţiune Cetăţenească a aderat în întregime la proiectul european şi la idealurile sale şi sunt convinşi că aceste idei nu pot prinde viaţă decât dacă toate instituţiile sunt gata să se deschidă în faţa societăţii civile şi asociaţiilor de cetăţeni, pentru a le face să participe la guvernarea Uniunii Europene. O bună consultare poate fi costisitoare şi necesită timp, cea cu ONG-urile putând fi deosebit de complexă. 

Neascultarea cetăţenilor înseamnă, aşa cum subliniază şi Cartea Albă, asumarea riscului de a vedea instituţiile îndepărtându-se şi mai mult de cetăţean şi înţelegând tot mai puţin revendicările lor legitime, ceea ce ar duce la sporirea nemulţumirii, după cum apreciază SEAC.

Guvernele şi instanţele publice - locale, regionale, naţionale sau internaţionale - sunt din ce în ce mai convinse de necesitatea luării în considerare a opiniei organizaţiilor societăţii civile - ONG-uri, organizaţii din sectorul terţiar, fundaţii de interes public, asociaţii de caritate, organizaţii cu scop nelucrativ - şi, cu ajutorul lor, înfiinţează structuri eficiente în acest scop.

Multe ONG-uri sunt limitate în termeni de posibilităţi financiare sau de resurse umane. Comunicarea este mai uşor de realizat la nivelul autorităţilor locale. Deschiderea şi dialogul se manifestă mai bine la nivel local sau regional, în toate statele membre.

Unele relaţii contractuale existente între ONG-uri şi autorităţile locale implică o strânsă colaborare, o largă deschidere, dar şi dialog care poate nu ar exista în absenţa lor. Dezvoltarea acestor relaţii duce spre o participare reală la elaborarea opţiunilor politice şi la urmărirea transpunerii lor în practică.

Cooperarea câştigă teren şi la scară internaţională, deşi marile organizaţii internaţionale nu au conştientizat pe deplin posibila contribuţie a ONG-urilor la activitatea lor, dar şi la elaborarea şi aplicarea unor politici adecvate şi echitabile. Totuşi, există numeroase organizaţii care au pus baze solide colaborării cu ONG-urile. În general, ONG-urile nu sunt limitate în ceea ce priveşte accesul la documentele oficiale. Li se permite totuşi destul de rar să introducă pe ordinea de zi o anumită temă.

Se poate sublinia totuşi faptul că dialogul între instanţele publice şi ONG-uri se accentuează la diferite niveluri, deşi se manifestă încă multe oscilaţii, astfel încât sunt cazuri în care consultarea şi dialogul nu sunt frecvente.

Dacă un raport deschis, onest şi de bună organizare este corect întreţinut, atunci acesta se poate dovedi profitabil pentru ambele părţi.

Organizaţiile de ajutorare pe bază benevolă, în afară de trezirea interesului opiniei publice, pot furniza o asistenţă vitală în regiuni ale lumii în care guvernele rămân neputincioase, din diverse raţiuni. Asemenea organizaţii îşi pot aduce contribuţia la luarea deciziilor. Adeseori, ONG-urile sunt precursori în adoptarea politicilor şi a practicilor care apoi sunt generalizate. Totodată, sunt primele care sesizează problemele care apar în domeniul social, probleme pentru rezolvarea cărora elaborează proceduri şi chiar creează infrastructuri care vor fi ulterior adoptate de guverne. Un exemplu clasic în acest sens îl constituie lupta împotriva epidemiei HIV/SIDA.

Stabilirea unei comunicări deschise este deosebit de importantă pentru ONG-urile care doresc să-şi extindă zona de acţiune dincolo de aria obişnuită de cuprindere. Şi pentru autorităţile publice devine din ce în ce mai interesant să stabilească legături mai strânse şi mai concrete cu ONG-urile. Internet-ul anihilează rapid monopolul informaţiei deţinut altă dată de sectorul public, ceea ce permite strângerea legăturilor. Autorităţile publice sunt tot mai conştiente că într-o democraţie complexă adeziunea electoratului nu se realizează în absenţa unui dialog real cu societatea civilă. O mai mare deschidere şi o sporită flexibilitate sunt atitudini care se aşteaptă de ambele părţi. Rămâne delicata problemă de a cunoaşte în ce măsură se poate desfăşura un asemenea proces într-un cadru oficial de armonizare.

Voinţa de transparenţă manifestată de Comisia Europeană şi deschiderea sa spre cetăţean indică clar că a sosit timpul reconsiderării modului în care sunt structurate relaţiile cu lumea ONG-urilor. Documentul intitulat "Ascultarea societăţii civile: care este relaţia existentă între Comisia Europeană şi ONG-uri?" (octombrie 2001) subliniază necesitatea de a da cetăţeanului european posibilitatea de a participa în mod real la conducerea Uniunii.

O primă subliniere a documentului este aceea că în "ultimii 20 de ani, parteneriatul între Comisia Europeană şi organizaţiile neguvernamentale s-a dezvoltat pe toate fronturile". În plus, se precizează că "deşi practica actuală a Comisiei Europene constituie o dovadă a voinţei de a menţine şi a întări parteneriatul său cu ONG-urile, structurile şi procedurile nu au urmărit această evoluţie în aşa fel încât să ţină cont de complexitatea crescândă şi de sfera de acţiune a Comisiei Europene, nici de numărul crescând de ONG-uri în Europa şi în lume, care manifestă interes pentru afacerile europene".

Documentul evidenţiază faptul că mai multe sute de ONG-uri din Europa şi din lume beneficiază de ajutor financiar din partea Comisiei Europene şi că fondurile care le sunt destinate sunt considerabile - Comisia a acordat mai mult de un miliard de euro unor proiecte ale ONG-urilor.

În acelaşi document se precizează lansarea de către Comisia Europeană a unui proces de amploare de reformă administrativă care are drept obiectiv "o îmbunătăţire a culturii managementului instituţional". Se va acorda atenţie îmbunătăţirii transparenţei şi responsabilităţii faţă de principalii interlocutori şi pentru întărirea eficienţei. Se pune accent pe faptul că propuneri bine determinate trebuie să fie stabilite şi integrate în procesul global de reformă administrativă.

Documentul sugerează că o caracteristică importantă a reformelor pe care Comisia Europeană va trebui să le pună în aplicare este chiar armonizarea funcţiilor sale fundamentale. Problema cunoaşterii sferei de acţiune a Comisiei, altfel spus în ce domenii se poate angaja, este de natură pur politică.

Trebuie, aşa cum se reliefează în document, permanent vegheat la păstrarea legăturilor Comisiei Europene cu organizaţiile societăţii civile - care reflectă preocupările cetăţenilor - şi a capacităţii de înţelegere a sectorului asociativ. Pericolul pentru acest sector este pierderea mijloacelor financiare şi a capacităţii de acţiune în anumite domenii la nivel european, dar şi a unei pierderi de know-how instituţional în cooperarea cu ONG-urile.

Pierderea acestui know-how poate afecta stabilirea unor parteneriate fructuoase între autorităţile publice şi ONG-uri, aceasta chiar în statele membre unde rolul ONG-urilor este bine conturat. Sectorul asociativ este foarte diversificat, dar şi fragmentat, caracterizându-se prin preocupări şi moduri de funcţionare proprii. ONG-urile sunt chemate să înţeleagă preocupările guvernelor şi să recunoască legitimitatea procesului democratic. În acelaşi mod, responsabilii politici trebuie să înţeleagă complexitatea şi specificitatea sectorului şi să-i recunoască legitimitatea ca intermediar între guvern şi cetăţeni. Această înţelegere mutuală trebuie să se bazeze pe schimburi reciproce între responsabilii guvernamentali şi cei din ONG-uri. Schimburile pot avea loc în contexte foarte variate şi cu finalităţi diferite. De cele mai multe ori, aceste schimburi se concretizează în contextul acordării de ajutoare financiare - mai ales în cazul organizaţiilor mici, în general cele mai dinamice.

SEAC solicită Comisiei Europene să nu renunţe la programele de ajutor financiar de mai mică anvergură şi să nu-şi concentreze asistenţa numai asupra marilor ONG-uri, sau asupra grupurilor de ONG-uri active în domenii limitate.

Comisia Europeană este invitată să analizeze acordarea ajutoarelor financiare unor fundaţii sau grupuri de fundaţii active la nivel european. Asemenea fundaţii se bucură de o largă experienţă de colaborare cu asociaţiile. Fundaţiile posedă know-how în domeniul distribuţiei ajutoarelor financiare şi de gestionare a proiectelor în domeniul lor de activitate. Discuţiile purtate între fundaţii şi Comisie stau dovadă voinţei de a colabora.

ONG-urile şi Comisia Europeană vor trebui, în continuare, să colaboreze pentru asigurarea dezvoltării şi aplicarea politicilor europene, dar şi în domenii cum ar fi gestiunea şi responsabilitatea financiară a organelor care beneficiază de subvenţii, subliniază SEAC.

Cooperarea cu ONG-urile trebuie să acopere în întregime domeniul de acţiune a Comisiei Europene. În ciuda unui larg evantai de contacte formale şi informale, există lacune în unele sectoare, în special în domeniul tineretului, culturii şi sănătăţii unde ONG-urile sunt rar consultate.

În document se precizează că trebuie optimizată şi consultarea pe probleme numite orizontale - cele care se referă la strategia europeană în globalitatea sa.

Documentul reliefează că ONG-urile doresc ca acţiunea de consultare să beneficieze de un statut juridic bine definit sau de o formă de reglementare orizontală, altfel spus, solicită o recunoaştere comparabilă celei acordate partenerilor sociali în contextul dialogului social. Aceasta ar da Comisiei Europene dreptul de a aloca fonduri speciale.

Este nevoie de mecanisme adaptate diversităţii şi specificităţii organizaţiilor neguvernamentale. 

Analiştii consideră că cetăţenii europeni şi asociaţiile lor ar fi mai bine sprijiniţi prin asigurarea unei baze juridice pe principiul "dialogului civil". Cea mai bună soluţie ar fi ancorarea dialogului în cadrul unei Constituţii care urmează să fie elaborată pentru ansamblul instituţiilor şi cetăţenilor Uniunii Europene, înscriindu-se şi următoarele drepturi:

− dreptul de a fi ascultat, în virtutea cetăţeniei europene, de care toate ONG-urile reunind cetăţenii europeni trebuie să poată beneficia;

− accesul gratuit la informaţie, dacă este nevoie la anumite documente explicative şi posibilitatea ca ONG-urile să-şi consulte rapid membrii înaintea luării deciziilor;

− datoria cetăţenilor şi a asociaţiilor lor de a respecta legitimitatea procesului democratic şi mai ales necesitatea pentru autorităţile publice de a echilibra priorităţi şi revendicări uneori concurente.

În Constituţie, accentul ar cădea pe un nou tip de relaţie între cetăţeni şi instituţii - în special Comisia Europeană - pe baza unui dialog deschis permanent şi transparent.

Acordarea dreptului de a fi ascultat tuturor cetăţenilor şi asociaţiilor lor, ar rezolva problema reprezentativităţii organelor alese de Comisia Europeană pentru a fi consultate, se remarcă în document. Măsura în care ONG-urile sunt considerate reprezentative constituie un criteriu fundamental de selecţie a organelor consultate.

Comisia Europeană şi SEAC iau în considerare oportunitatea necesităţii acordării unui statut consultativ oficial ONG-urilor. Trebuie înlăturat riscul excluderii de la consultări a micilor asociaţii.

Trebuie acordată atenţie, se subliniază în document, diferitelor faţete ale dialogului, precum şi răspândirii sale geografice, evitând concentrarea dialogului la Bruxelles.

O altă recomandare prezentă în document vizează Comisia Europeană, care trebuie să întocmească un plan de armonizare ce trebuie să aibă ca principal obiectiv acela de a veghea ca procedura de armonizare să fie deschisă, transparentă şi ca, la nivelul Comisiei, să nu se eludeze consultarea unor organizaţii cu competenţe specifice, fie la nivel european, fie naţional. Printre problemele pe care planul trebuie să le abordeze, pot fi menţionate:

− Au fost identificaţi toţi partenerii potenţiali?

− Nu sunt reprezentate la nivel european anumite interese şi dacă da, cum poate fi aceasta remediat?

− Vor fi partenerii potenţiali în măsură să dea un aviz în cunoştinţă de cauză?

− Ce fel de competenţe trebuie avute în vedere?

− Ce este de făcut în caz că aceste competenţe nu pot fi exploatate;

− Există deja un mecanism adecvat de armonizare? Dacă da, trebuie el întărit sau adaptat?

− Trebuie pus la punct un mecanism de armonizare şi dacă da, după ce model?

Se prevede înfiinţarea unor centre de legătură în cadrul diferitelor sedii, respectând specificitatea dialogului între ONG-uri şi Comisia Europeană în diferite sectoare. S-au făcut eforturi pentru familiarizarea reprezentanţilor statelor Europei Centrale şi Orientale cu sectorul asociativ.

Pregătirea cadrelor în scopul obţinerii unei sporite calităţi a relaţiei dintre ONG-uri şi autorităţile publice trebuie să se axeze pe următoarele domenii:

− diferitele mecanisme de consultare şi factorii care determină alegerea;

− relaţiile contractuale cu ONG-urile şi gestiunea proiectelor ce le pun în practică.

Pe de altă parte, sectorul asociativ trebuie - conform aprecierii SEAC - să înţeleagă procedurile urmate de instituţii şi constrângerile în cadrul cărora trebuie să opereze. Acţiunile pot merge de la o simplă familiarizare - mai ales în cadrul zilelor "Porţilor deschise" ale Comisiei Europene - până la formaţii structurate concepute cu ajutorul unor ONG-uri cu experienţă în domeniu.

Comisia Europeană îşi exprimă voinţa de a determina "o participare mai activă a cetăţenilor la realizarea obiectivelor Uniunii". Raportul grupului de lucru "Consultarea şi participarea societăţii civile" precizează: "Consultarea societăţii civile şi participarea sa la elaborarea politicilor şi reglementărilor se înscriu în mod natural în prevederile Cărţii Albe asupra Guvernării europene".

Grupul de lucru propune o serie de măsuri interconectate:

− crearea unei baze de date ale organizaţiilor active la nivel european şi identificarea celor care beneficiază în prezent de un acces privilegiat la informaţie şi la consultare;

− definirea de către Comisia Europeană a unor norme minimale de consultare, urmărirea aplicării şi evaluării lor;

− elaborarea unor sisteme de consultare acceptate de ambele părţi în cadrul unei relaţii stabile.

Propunerile, apreciază analiştii SEAC, pun prea mult accentul pe aspectul formal şi pe o oarecare uniformitate. Opinia împărtăşită şi de Comisia Europeană este aceea că o asemenea creare de sisteme mai deschise, care dovedesc voinţa de dialog, trebuie să coexiste cu responsabilitatea politică a autorităţilor europene, fără a se substitui acestora. Organizaţiile societăţii civile au de jucat un rol primordial, fără ca prin aceasta să se substituie autorităţilor publice.

Comisia Europeană insistă pe reprezentativitatea necesară a ONG-urilor. Din raportul grupului de lucru rezultă că numai asociaţiile considerate reprezentative vor avea dreptul să fie consultate. Organizaţiile societăţii civile funcţionează de cele mai multe ori pe principiul adeziunii membrilor. Trebuie să existe adeziune la valori comune. Nu poate fi însă vorba de stabilirea unui prag de reprezentativitate sub care unei asociaţii i s-ar refuza dreptul de a fi consultată. Organizaţiile societăţii civile, chiar dacă sunt dominante în sectorul lor nu pot reprezenta totalitatea punctelor de vedere ale membrilor săi. Prin natura şi provenienţa lor, organizaţiile societăţii civile exprimă punctul de vedere al cetăţenilor, ideile formulate trebuind să fie luate în considerare.

Există deja un model de acord-cadru care a fost adoptat de convenţie, aşa cum a apărut iniţial în Marea Britanie, fiind apoi adoptat şi de alte state europene.

Modelul nu impune constrângeri legale, forţa sa rezultând din angajamentul public al părţilor, obligând însă partenerii să adere la criterii cu standard ridicat în termeni de deschidere şi de transparenţă. Acest model permite şi elaborarea unor coduri de conduită mai detaliate în domenii cum ar fi acordarea de ajutoare financiare sau tratamentul aplicat minorităţilor. Modelul de convenţie se negociază liber între părţi şi rămâne deschis tuturor ONG-urilor care doresc să ia parte.

Posibilitatea aplicării acestui model se justifică din mai multe motive:

− flexibilitatea modelului: conţinutul său se stabileşte după negocieri între părţile implicate; conţinutul negocierilor trebuie să fie adoptat nevoilor şi aşteptărilor şi să inspire încrederea părţilor;

− convenţia nu poate fi considerată ca o ameninţare pentru vreuna dintre părţi; ea nu aduce constrângeri din punct de vedere legal, astfel încât nu există riscul de a antrena litigii costisitoare şi de durată;

− convenţia este un real angajament şi poate face obiectul unui control democratic din partea unui for ales, mai ales de Parlament;

− convenţia nu are un caracter exclusivist: este vorba de o convenţie între o atuoritate publică şi ansamblul asociaţiilor benevole implicate, care au toate drepturile, dar şi îndatoririle pe care convenţia le stabileşte.

 

3. Direcţii de acţiune

 

Pentru a-şi îndeplini în întregime rolul de actor al dezvoltării, asociaţiile societăţii civile europene se angajează să întărească capacităţile lor de acţiune:

− identificând complementaritatea componentelor societăţii civile (asociaţii pentru drepturile omului, asociaţii de dezvoltare, asociaţii sociale, reţele de sindicate şi de cetăţeni, asociaţii de femei, asociaţii de tineret, etc.);

− favorizând schimburile de informaţii şi de experienţe (mod de organizare şi mod de funcţionare, experienţe pozitive);

− instaurând sisteme de evaluare continuă privitor la modul de parteneriat şi de intervenţie.

Asociaţiile societăţii civile se angajează să:

− întărească misiunea lor de supraveghere a punerii efective în aplicarea angajamentelor politice ale UE;

− întărească misiunea lor de “control democratic” al funcţionării parteneriatului;

− dezvolte rolul de "lobby" pentru a favoriza o mai mare coerenţă a politicilor comunitare cu impact privitor la orientările politicii de dezvoltare;

− articuleze mai bine acţiunea cu diverşi actori ai dezvoltării.

În această optică, asociaţiile societăţii civile susţin recomandările operaţionale dezbătute cu ocazia celor patru ateliere ale Forumului de la Lisabona (martie 2000), figurând în diverse rapoarte ale atelierelor, rapoarte care includ şi poziţiile unui anumit număr de reţele asociative.

Participanţii la Forumul de la Lisabona au subliniat necesitatea realizării unei dezvoltări centrate pe om, precum şi de a:

− încuraja dialogul la nivelul şefilor de stat şi de guvern pe tema valorilor din cadrul societăţilor şi luarea în considerare a acestor valori;

− redistribui fondurile în scopuri sociale şi realoca bunuri şi fonduri;

− încuraja utilizarea beneficiilor dezvoltării;

− întări informarea populaţiilor cu privire la apărarea drepturilor lor;

− promova cercetarea, ţinând cont de imperative, de competenţe, de know-how;

Membrii societăţii civile preconizează să favorizeze:

− revizuirea modului de intermediere financiară în scopul unei gestiuni descentralizate;

− redefinirea rolului său în cooperarea bilaterală şi europeană;

− organizarea practică a noilor modalităţi de parteneriat – reţele naţionale sau regionale, stabilirea priorităţilor şi agendei în funcţie de ansamblul priorităţilor politice.

 

 

